<classify> KATIKA kuboresha huduma za dharura, Hospitali ya Mkoa wa Dodoma inajenga jengo la dharura, ambalo linatarajia kugharimu Sh milioni 700 pamoja na vifaa vyake.Hayo yameelezwa na Mganga Mfawidhi wa hospitali hiyo, Dk Ibenzi Ernest wakati timu ya maofisa habari wa Wizara ya afya na taasisi zake, ilipotembelea hospitalini hapo kuangalia mafanikio ya hospitali katika kipindi cha Miaka Minne ya Serikali ya Awamu ya Tano. Jengo hilo ambalo linatarajia kuanza kutumika Mei Mosi mwaka 2020, litakuwa likipokea wagonjwa wa dharura na mahututi, ambao wanatakiwa kupata huduma ya haraka.Dk Ernest alisema jengo hilo litakuwa na vyumba 38, vitanda 28 vinavyoweza kuhudumia idadi hiyo ya wagonjwa kwa wakati mmoja.Mwakani tunaadhimisha miaka 100 tangu hospitali hii ilipoanzishwa mwaka 1920, tutatumia maadhimisho ya Siku ya Wafanyakazi ya mwakani kuzindua jengo la dharura na kuanza rasmi matumizi yake,alisema.Alisema hospitali ina fedha zote za kukamilisha mradi huo na taarifa za mkandarasi zinaonesha kuwa litakamilika kwa asilimia 100 Aprili mwakani.Litakuwa jengo lenye vifaa vya kisasa kama mashine za MRI na CT-Scan, kwa sasa tumeshapeleka madaktari kupata ujuzi zaidi kwenye suala la kuhudumiwa wagonjwa wa dharura ili waweze kufanya kazi katika kitengo hicho,alisema.Aidha, Dk Ernest alisema katika kipindi cha miaka minne, wameweza kuondoa upungufu wa watumishi, ambapo kwa sasa tayari wamepata madaktari bingwa wa koo, macho na sikio. Pia, wanafunzi wa udaktari katika Chuo Kikuu cha Dodoma, wamekuwa wakisadia kwa kiwango kikubwa kutoa huduma katika eneo hilo.Alisema hospitali hiyo pia imekuwa ikitoa huduma za kibingwa kwa wagonjwa wa ajali na mifupa, magonjwa ya watoto, wanawake, upasuaji, shinikizo la damu.Pia tumeimarisha na kuboresha utoaji wa huduma za uchunguzi kwa kuwa na vifaa vya kutosha na vya kisasa na hivi karibuni tumenunua mashine ya x-ray yenye thamani ya shilingi milioni 300,alisema.Alisema hospitali hiyo imekuwa ikihudumia zaidi ya wagonjwa 1,200, huku wanaofuata huduma ya x-ray ni wagonjwa 400 kwa siku, idadi ambayo ni kubwa.  <topic>: KITAIFA 